**Zmluva o dielo č. /2023/ORRCR**

uzatvorená v zmysle § 536 a nasl. zákona č. 513/1991 Zb. Obchodný zákonník v znení neskorších zákonov

 (ďalej len ako „ **Zmluva** “)

**Zmluvné strany:**

**Objednávateľ:**

Názov:  **Banskobystrický samosprávny kraj**

Sídlo: Námestie SNP 23, 974 01 Banská Bystrica

IČO: 37 828 100

DIČ: 2021627333

Štatutárny orgán: Mgr. Ondrej Lunter, predseda Banskobystrického samosprávneho kraja

IBAN: SK92 8180 0000 0070 0038 9679

Bankové spojenie: Štátna pokladnica

Osoby oprávnené rokovať vo veciach

- zmluvných: Mgr. Martin Daniš

E-mail: martin.danis@bbsk.sk

- technických: Ing. Michal Vráb

Telefón: 0905 794 274

E-mail: michal.vrab@bbsk.sk

 (ďalej len ako „**Objednávateľ**”)

**Zhotoviteľ:**

Obchodné meno: ……………………………

Sídlo: ……………………………

IČO: ……………………………

DIČ: ………………………………

Zapísaný v: ………………………………

Štatutárny orgán: ………………………….

IBAN:

Bankové spojenie:

Osoby oprávnené rokovať vo veciach

- zmluvných: .....................

- technických: .......................

Telefón:

E-mail:

(ďalej len ako „**Zhotoviteľ**“ a spolu ďalej aj ako „**Zmluvné strany**“)

**Čl. I**

**PREDMET ZMLUVY**

* 1. Predmetom Zmluvy je záväzok Zhotoviteľa vykonať za podmienok uvedených v tejto Zmluve,  na svoje náklady a nebezpečenstvo, v súlade s pokynmi Objednávateľa, ak boli udelené, riadne, včas a s náležitou odbornou starostlivosťou, pre Objednávateľa dielo: **Vyznačenie cykloturistického značenia**  **v regióne:**

**Banská Štiavnica/Dudince:**

Nová trasa Šváb – Banský Studenec v predpokladanej dĺžke 4,5 km

Nová trasa Líška – Kráľovce Krnišov v predpokladanej dĺžke 2,2 km

špecifikované ďalej v tejto Zmluve (ďalej len ako „**Dielo**“) a záväzok Objednávateľa uhradiť Zhotoviteľovi za Dielo dodané Objednávateľovi riadne a včas v súlade so Zmluvou cenu.

* 1. Táto Zmluva sa uzatvára ako výsledok verejného obstarávania podľa zákona č. 343/2015 Z. z. o verejnom obstarávaní v znení neskorších predpisov (ďalej len ako „**ZVO**“), na predmet zákazky: ......................... (ďalej len ako „**verejné obstarávanie**“).
	2. Zhotoviteľ vyhlasuje, že je podnikateľom s právnou subjektivitou, ktorého predmetom podnikania je činnosť v rozsahu požadovanom k naplneniu záväzkov z tejto Zmluvy, teda spĺňa podmienku odbornej spôsobilosti po materiálnej, technickej, technologickej i personálnej stránke na vykonanie Diela v zmysle na predmet Zmluvy sa vzťahujúcich platných všeobecne záväzných právnych predpisov a technických noriem Slovenskej republiky a Európskej únie, spĺňa podmienky zákona č. 315/2016 Z. z. o registri partnerov verejného sektora a o zmene a doplnení niektorých zákonov (ďalej len ako „**Zákon o RPVS**“) a je oprávnený túto Zmluvu uzavrieť a naplniť účel Zmluvy.
	3. Zhotoviteľ je povinný pri plnení predmetu Zmluvy dodržiavať všetky aplikovateľné všeobecne záväzné právne predpisy, podzákonné predpisy a technické normy Slovenskej republiky a Európskej únie vzťahujúce sa na vykonanie Diela, a to najmä, nie však výlučne, predpisy a normy v účinnom znení vymenované v Zmluve.
	4. Zhotoviteľ vyhlasuje, že pred uzavretím Zmluvy dostatočne zvážil a s vynaložením odbornej starostlivosti a všetkého úsilia posúdil do úvahy prichádzajúce riziká spojené s vykonaním Diela, v ponuke vzal do úvahy komplexný rozsah materiálov, prác, služieb, správnych poplatkov, iných výdavkov potrebných na dokončenie Diela ako celku a všetkých ďalších do úvahy prichádzajúcich nákladov na takéto materiály, práce a služby a na plnenie povinností Zhotoviteľa v zmysle tejto Zmluvy a tieto zahrnul do ceny Diela.

**Čl. 2**

**VYKONANIE DIELA**

* 1. **Rozsah Diela**

Zhotoviteľ je na účely Zmluvy uzrozumený s tým, že údaj o počte kilometrov trás podľa čl. 1 ods. 1.1 Zmluvy je orientačný a vychádza z databázy Slovenského cykloklubu, ktorú uviedli subjekty realizujúce cyklotrasy. Medzi týmto a skutkovým stavom môže byt' rozdiel, pričom takýto rozdiel nemá vplyv na vecné a finančné plnenie Zmluvy.

* 1. **Spôsob vykonania Diela**

Vyznačenie a osadenie, resp. montáž Diela, je Zhotoviteľ povinný zrealizovať v zmysle normy STN 01 8028 Cykloturistické značenia, na trase špecifikovanej v čl. I ods. 1.1 tejto Zmluvy.

* 1. **Zameranie línie trasy**
1. Zhotoviteľ je povinný vykonať Dielo ako značenie v zmysle normy STN 01 8028 na základe pasportizácie trasy.
2. V prípade zániku niektorej trasy alebo jej úseku je Zhotoviteľ povinný o tejto skutočnosti Objednávateľa bezodkladne písomne informovať, pričom v takomto prípade Zhotoviteľ nepristúpi k zameraniu príslušného GPS zrušenej trasy alebo jej úseku. Ak bola trasa alebo jej úsek pretrasovaný, zameria a popíše sa tento nový a reálny stav. Prípadná zmena trasy s vplyvom na cenu Diela bude uskutočnená na základe predchádzajúcej dohody Zmluvných strán uzatvorenej vo forme písomného a očíslovaného dodatku k tejto Zmluve.
	1. **Fotodokumentácia**V závislosti od dĺžky trasy je Zhotoviteľ povinný ku každej línii trasy vyhotoviť fotodokumentáciu vykonaných prác, ktorá bude zachytávať situáciu pred obnovou značenia a realizáciou infraštruktúry a situáciu po vykonaní značenia a realizácii infraštruktúry tak, aby bola možná kontrola vykonaných prác na Diele a predložiť Objednávateľovi 10 fotografií vo formáte .jpg z priebehu trasy, ktoré preukážu vykonanie Diela.
	2. **Požiadavky na spracovanie GPS**

Celá trasa musí byť Zhotoviteľom zaznamená spolu s bodmi osadenia (smerovníky, smerovky na gpx).

2.6. **Odborná spôsobilosť Zhotoviteľa**

 Zhotoviteľ sa zaväzuje zabezpečiť, že Dielo bude vykonávané osobou s odbornou spôsobilosťou: Značkár cykloturistických trás, vydanou Slovenským cykloklubom.

2.7. **Podklady Objednávateľa**

1. Objednávateľ sa zaväzuje, že počas vykonávania Diela poskytne Zhotoviteľovi na jeho písomnú žiadosť v nevyhnutnom rozsahu potrebné spolupôsobenie, spočívajúce v odovzdaní najmä podkladov, vyjadrení, stanovísk, ktorých potreba odovzdania vznikne v priebehu plnenia tejto Zmluvy, a ktoré sú nevyhnutné pre riadne vykonanie Diela.
2. Objednávateľ dodá po nadobudnutí účinnosti tejto Zmluvy Zhotoviteľovi zoznam a trasovanie existujúcich neregistrovaných cykloturistických trás vo formáte .gpx, tak, aby bolo zrejmé, kde je potrebné ich zamerať. Zhotoviteľ je povinný v prípade zistenia vnútornej nesprávnosti, nezrovnalosti alebo nevhodnosti podkladov poskytnutých Objednávateľom alebo ich časti alebo v prípade zistenia akejkoľvek nesprávnosti alebo nezrovnalosti podkladov, Objednávateľa bezodkladne, najneskôr do 7 dní, na tieto upozorniť a kvalifikovaným spôsobom Objednávateľovi na svoje náklady uviesť, v čom nesprávnosť, nevhodnosť a/alebo iná nezrovnalosť (ďalej aj ako „**nesúlad**“) spočíva, spolu s návrhmi na opravu alebo úpravu podkladov. Ak je na ďalšie práce na Diele potrebný pokyn Objednávateľa, požiada Zhotoviteľ Objednávateľa o udelenie pokynu.

2.8. **Dodanie materiálov**

Objednávateľ na účely vykonania Diela nie je povinný pre Zhotoviteľa obstarať žiadne materiály ani iné veci.

2.9. **Predchádzanie škodám**

Zhotoviteľ zabezpečí vykonávanie Diela a tiež vykoná Dielo tak, aby sa zabezpečilo, že použitím Diela Objednávateľom alebo tretími stranami nedôjde ku škodám na majetku a/alebo majetkových právach Objednávateľa alebo tretích osôb, ani k ujme na zdraví tretích osôb a nebude ohrozená ich bezpečnosť; ak by k takýmto škodám/ujmám malo alebo mohlo na základe odborného posúdenia Zhotoviteľa dôjsť napriek záväzku Zhotoviteľa podľa tejto vety pred bodkočiarkou, pretože Zhotoviteľovi nie sú známe riešenia na ich predídenie, Zhotoviteľ bude túto skutočnosť Objednávateľovi najneskôr pri odovzdaní Diela indikovať.

2.10. **Kontrola vykonávania Diela**

1. Objednávateľ je oprávnený kontrolovať vykonávanie Diela Zhotoviteľom počas celej doby jeho vykonávania.
2. Ak počas výkonu kontroly dá Objednávateľ Zhotoviteľovi pokyn (bez ohľadu na to, či ho formálne inak označí, napr. ako „úloha,“ „požiadavka,“ „zadanie,“ „usmernenie“ alebo obdobne), aby ktorúkoľvek časť Diela upravil, Zhotoviteľ je povinný pokyn na úpravy vykonať, za podmienky, že pokyn Objednávateľa je v súlade s vymedzením Diela v zmysle Zmluvy.
3. Ak Objednávateľ zistí, že Zhotoviteľ vykonáva Dielo v rozpore s jeho povinnosťami a záväzkami podľa Zmluvy alebo uplatniteľnými právnymi predpismi, je Objednávateľ oprávnený dožadovať sa toho, aby Zhotoviteľ bezodkladne odstránil vady vzniknuté vadným vykonávaním Diela a Dielo ďalej vykonával riadnym spôsobom. Ak Objednávateľ v pokyne určí spôsob takéhoto odstránenia a/alebo spôsob riadneho vykonávania Diela, Zhotoviteľ je ním viazaný.
4. Zhotoviteľ sa zaväzuje bez zbytočného odkladu potom, ako sa o tom dozvedel, informovať Objednávateľa o akýchkoľvek okolnostiach, ktoré môžu mať vplyv na zmenu alebo doplnenie alebo udelenie pokynov Objednávateľa.
5. Náklady Zhotoviteľa na úkony vyvolané pokynmi Objednávateľa alebo s nimi súvisiace znáša Zhotoviteľ.

2.11. **Súčinnosť Objednávateľa**

Zhotoviteľ je povinný, na náklady Zhotoviteľa, kedykoľvek na základe žiadosti Objednávateľa, bezodkladne poskytnúť Objednávateľovi alebo tretím osobám určeným Objednávateľom písomné vysvetlenia týkajúce sa technických alebo akýchkoľvek iných otázok týkajúcich sa vykonania Diela, a to kedykoľvek aj po dodaní Diela.

2.12 **Prerušenie prác**

Ak nastane akákoľvek skutočnosť, ktorá objektívne bráni vykonaniu a/alebo odovzdaniu Diela v termíne podľa čl. 3 ods. 3.1 tejto Zmluvy spočívajúca (i) v okolnostiach spôsobených vyššou mocou a/alebo (ii) v objektívnej potrebe uskutočnenia naviac prác, ktoré Zmluvné strany ani pri vynaložení odbornej starostlivosti nemohli predpokladať pri uzatváraní Zmluvy a/alebo (iii) v inej obdobnej okolnosti vzniknutej na základe nového účinného všeobecne záväzného právneho predpisu alebo rozhodnutia správneho orgánu alebo súdu (napr. vydanie neodkladného opatrenia, predmetom ktorého bude nariadenie súdu prerušiť alebo zastaviť vykonávanie Diela) (okolnosti podľa (i) až (iii) ďalej aj ako “**Prekážka**”), Zmluvné strany si vznik Prekážky, o ktorej sa dozvedeli, bezodkladne písomne oznámia, spolu s identifikáciou Prekážky a s vecným odôvodnením jej vplyvu na plnenie podľa Zmluvy a s určením predpokladaného času jej trvania (ktorý sa môže určiť lehotou alebo vymedzením skutočnosti, ktorá musí nastať na to, aby Prekážka odpadla) . Ak druhá Zmluvná strana oznamujúcej Zmluvnej strane písomne potvrdí, že má za to a súhlasí, že oznámená Prekážka vznikla, práce na Diele budú prerušené a termín podľa čl. 3 ods. 3.1 Zmluvy sa predĺži o počet dní, počas ktorých Prekážka trvala, pričom sa má za to, že žiadna zo Zmluvných strán v takom prípade nie je v omeškaní s plnením jej záväzkov v zmysle tejto Zmluvy (ďalej len ako “**Prerušenie prác**”); za týmto účelom nie je potrebné uzatvárať osobitný dodatok k Zmluve. Medzi Zmluvnými stranami je pritom dohodnuté, že ak dôjde k odpadnutiu Prekážky alebo k uplynutiu predpokladaného času trvania Prekážky, Prerušenie prác sa považuje za skončené dňom, v ktorom táto skutočnosť nastane a Zhotoviteľ je povinný pokračovať vo vykonávaní Diela. Ak Prekážku ani po skončení Prerušenia prác nemožno úsilím Zmluvných strán odstrániť a plnenie predmetu Zmluvy sa stane nemožným, vyvinú Zmluvné strany maximálnu snahu na dosiahnutie spravodlivého urovnania nárokov, ktoré im na základe tejto Zmluvy do vzniku Prekážky vznikli.

2.13 **Naviac práce**

 Zhotoviteľ je oprávnený vykonať naviac práce/plnenia nad rozsah dohodnutý v tejto Zmluve až na základe predchádzajúcej dohody Zmluvných strán uzatvorenej vo forme písomného a očíslovaného dodatku k tejto Zmluve, v ktorom si Zmluvné strany dohodnú rozsah naviac prác/plnenia, ich termín realizácie, výšku ceny za ich vykonanie a spôsob ich úhrady, resp. iné podmienky potrebné pre realizáciu prác/plnení naviac. Objednávateľ je povinný zaplatiť cenu za vykonanie prác/plnení naviac až po platnom uzatvorení písomného dodatku k tejto Zmluve a ich riadnom a včasnom vykonaní. Zhotoviteľ nie je oprávnený vykonávať práce/plnenie naviac bez predchádzajúceho písomného dodatku k tejto Zmluve.

**Čl. 3**

**DODANIE DIELA**

* 1. Zhotoviteľ je povinný vykonať a Objednávateľovi odovzdať Dielo na prevzatie najneskôr do **90 dní odo dňa, v ktorom Zmluva nadobudla účinnosť**.
	2. Zhotoviteľ splní svoju povinnosť vykonať Dielo až jeho odovzdaním Objednávateľovi v dohodnutom mieste odovzdania.
	3. Dohodnutým miestom odovzdania Diela je adresa sídla Objednávateľa. Dielo sa Objednávateľovi odovzdá elektronicky zaslaním na adresu elektronickej pošty kontaktnej osoby Objednávateľa uvedenej v záhlaví Zmluvy.
	4. Dielo sa odovzdáva a preberá preberacím protokolom. Podpísaním preberacieho protokolu v rozsahu podľa čl. 3 ods. 3.5 tejto Zmluvy oboma Zmluvnými stranami sa Dielo na účely Zmluvy považuje za dodané. Preberacie protokoly pripravuje Zhotoviteľ. Na účely Zmluvy je dohodnuté, že preberacie protokoly sú oprávnené podpisovať osoby oprávnené za Zmluvné strany rokovať vo veciach technických.
	5. Dohodnuté minimálne náležitosti a prílohy preberacieho protokolu na účely Zmluvy sú:
1. označenie Zmluvných strán;
2. číslo Zmluvy;
3. vyhlásenie Objednávateľa, či Dielo preberá alebo nepreberá;
4. čitateľné mená a priezviská, označenie funkcie/pracovného zaradenia osôb preberajúcich Dielo za obe Zmluvné strany, podpisy týchto osôb;
5. dátum a miesto vyhotovenia preberacieho protokolu;
6. vady Diela, ktoré sú zjavné už pri jeho preberaní, bez ohľadu na existenciu ktorých sa však Objednávateľ rozhodol Dielo prebrať a ktoré môže neskôr reklamovať po prevzatí Diela v záručnej dobe;
7. akékoľvek vyjadrenia Zhotoviteľa k vytknutým vadám Diela podľa písm. f) vyššie;
8. záverečná správa, ktorá bude obsahovať najmä informatívny opis vykonaného Diela (značenia) a opis priebehu vykonávania Diela, spolu s fotodokumentáciou a s gpx súradnicami a gpx súradnice osadených smerovníkov.
	1. Preberací protokol sa vyhotovuje v 2 vyhotoveniach, jedno pre každú Zmluvnú stranu.
	2. Neuplatnenie vád v preberacom protokole zo strany Objednávateľa neznamená, že je protokolárne prevzaté Dielo bez vád; ak Objednávateľ dodatočne zistí vady, znamená to iba, že vady Diela neboli zjavné v čase prevzatia Diela. Ak sú vady v čase prevzatia Diela zjavné, Objednávateľ Dielo preberá s výhradou podľa čl. 3 ods. 3.5 písm. f) tejto Zmluvy.
	3. Nebezpečenstvo škody na Diele znáša Zhotoviteľ až do dňa dodania Diela. Zhotoviteľ do toho času znáša zodpovednosť za poškodenie, stratu alebo zničenie Diela. Dodaním Diela prechádza vlastnícke právo k Dielu zo Zhotoviteľa na Objednávateľa.
	4. Ak bude vykonané Dielo alebo ktorákoľvek jeho časť spĺňať pojmové znaky diela podľa zákona č. 185/2015 Z. z. Autorský zákon v znení neskorších predpisov (ďalej len ako „**Autorský zákon**“), Zmluvné strany sa dohodli, že nad rámec práv Objednávateľa podľa § 558 zákona č. 513/1991 Zb. Obchodného zákonníka v znení neskorších predpisov (ďalej len ako „**Obchodný zákonník**“) udeľuje Zhotoviteľ v súlade s § 65 a nasl. Autorského zákona, s účinnosťou odo dňa dodania Diela, Objednávateľovi časovo, miestne aj vecne neobmedzenú licenciu, a to na akékoľvek použitie Diela a na akýkoľvek účel, najmä, nie však výlučne, na (1) spracovanie Diela Objednávateľom alebo inou osobou, (2) vyhotovenie rozmnoženín Diela, (3) uvedenie Diela na verejnosti verejným vystavením originálu diela alebo jeho rozmnoženiny, (4) verejný prenos Diela v elektronickej a/alebo tlačenej podobe bez územného alebo vecného obmedzenia, (5) sprístupňovanie Diela na verejnosti (zverejňovanie na internete), (6) zaradenie Diela do databázy chránenej autorským právom, ako aj na (7) spojenie Diela s iným dielom. Licencia podľa tejto Zmluvy sa udeľuje ako výhradná. Súčasťou udelenej licencie je aj súhlas Zhotoviteľa s tým, že Objednávateľ môže udeliť sublicenciu akýmkoľvek tretím osobám, v rozsahu udelenej licencie alebo v užšom rozsahu, a to bez potreby ďalšieho osobitného súhlasu Zhotoviteľa. Pre predídenie pochybností, dohoda o odmene za použitie licencie je uvedená v čl. 5 tejto Zmluvy.
	5. Zmluvné strany majú za nesporné, že dohoda o licenčnej zmluve podľa čl. 3 ods. 3.9 tejto Zmluvy spĺňa požiadavku na písomné vyhotovenie licenčnej zmluvy a jej zverejnenie a majú obsah takejto licenčnej zmluvy za dostatočne určitý. Ak by však bolo toto dojednanie medzi Zmluvnými stranami potrebné z akéhokoľvek dôvodu akejkoľvek tretej strane predložiť a/alebo potvrdiť v osobitnej forme, Zhotoviteľ sa zaväzuje poskytnúť na tento účel Objednávateľovi na náklady Zhotoviteľa všetku potrebnú súčinnosť, a to bezodkladne po tom, ako ho o to Objednávateľ požiadal, vrátane podpísania osobitného písomného potvrdenia o uzavretí (vzniku) takejto licenčnej zmluvy.

**Čl. 4**

**VADY DIELA**

4.1. Dielo má vady, ak nezodpovedá výsledku určenému Zmluve, účelu a/alebo hospodárskemu cieľu jeho obstarania, prípadne nemá vlastnosti (obsahové a/alebo formálne, vecné a/alebo právne) vymienené Zmluvou alebo stanovené všeobecne záväznými právnymi predpismi alebo ak sa zistí, že sa Dielo vykonalo v rozpore s aplikovateľnými ustanoveniami Zmluvy. Dielo má vždy vady, ak pri použití Diela Objednávateľ zistí, že je Dielo vykonané spôsobom a/alebo v kvalite, ktorá bráni alebo podstatne sťažuje užívanie Diela Objednávateľom alebo tretími osobami, ktoré majú z Diela užívať prospech.

4.2. Zhotoviteľ zodpovedá za vady, ktoré má Dielo v čase jeho odovzdania Objednávateľovi, a to aj vtedy, ak sa vada stane zjavnou až po dodaní Diela, najneskôr však, ak sa vada zistí v posledný deň záručnej doby.

4.3. Zhotoviteľ nezodpovedá za vady Diela spôsobené dodržaním nevhodných pokynov zo strany Objednávateľa, ak Zhotoviteľ na nevhodnosť týchto pokynov v súlade so Zmluvou upozornil a Objednávateľ na ich dodržaní trval, ibaže by takéto pokyny Objednávateľa odporovali zákazom uloženým aplikovateľnými predpismi verejného práva.

4.4. Záručná doba je 12 mesiacov a začne plynúť odo dňa dodania Diela, nie však skôr, ako bude Objednávateľom písomne potvrdené odstránenie všetkých vád a nedorobkov označených Objednávateľom v preberacom protokole. Záručná doba neplynie počas doby, počas ktorej Objednávateľ nemôže užívať Dielo pre jeho vady, za ktoré zodpovedá Zhotoviteľ. Záručná doba začne opätovne plynúť až dňom nasledujúcim po dni písomného potvrdenia zo strany Objednávateľa o uspokojivom odstránení reklamovanej vady.

4.5. Záruka sa počas plynutia záručnej doby vzťahuje na všetky vlastnosti Diela, najmä na jeho vecnú a obsahovú úplnosť a správnosť, použiteľnosť, zákonnosť priebehu a procesu vykonávania Diela a jeho súlad so Zmluvou, technickú a odbornú bezchybnosť.

4.6. Nároky z vád Diela

1. Ak Objednávateľ zistí, že má Dielo vady, má Objednávateľ vždy právo požadovať od Zhotoviteľa na základe oznámenia vád (ďalej len ako „**Reklamácia**“), aby bez zbytočného odkladu, najneskôr však do 14 dní odo dňa doručenia Reklamácie, **oznámené vady Diela na svoje náklady odstránil alebo inak napravil** a Zhotoviteľ sa týmto zaväzuje vady oznámené v Reklamácii odstrániť alebo inak vhodne napraviť riadne a včas. Reklamáciu Objednávateľ uplatní písomne buď na adresu sídla Zhotoviteľa alebo na adresu elektronickej pošty kontaktnej osoby Zhotoviteľa uvedenú v záhlaví tejto Zmluvy.
2. Ak Zhotoviteľ vady Diela napriek uplatnenej Reklamácii neodstráni spôsobom a/alebo v lehote podľa bodu čl. 4 ods. 4.6 písm. a) tejto Zmluvy, je Objednávateľ oprávnený vadu **odstrániť treťou osobou na náklady Zhotoviteľa**. Zhotoviteľ sa zaväzuje uhradiť náklady Objednávateľa na postup podľa predchádzajúcej vety Objednávateľovi bezodkladne na prvú výzvu Objednávateľa. Výška nákladov Objednávateľa sa určí podľa preukázateľne vynaložených nákladov Objednávateľa, pričom na účely ich posúdenia nie je relevantné, aké by boli náklady Zhotoviteľa, ak by splnil povinnosť podľa bodu a) vyššie a náklady odstránil alebo iným vhodným spôsobom napravil sám. Postup podľa tohto ustanovenia Zmluvy nezbavuje Zhotoviteľa zodpovednosti za škodu.

c) Ak vady Diela nie sú odstrániteľné, Objednávateľ má nárok na zľavu z ceny za dielo. Zľava z ceny za dielo sa dohodne prednostne dohodou Zmluvných strán. Ak sa Zmluvné strany nedohodnú na primeranej zľave z ceny za Dielo ani do 30 dní odo dňa doručenia Reklamácie Predávajúcemu, vypočíta sa zľava ako súčet rozdielu medzi cenou za Dielo a hodnotou vadného Plnenia v čase dodania a nákladov, ktoré bude musieť Objednávateľ vynaložiť na činnosti, ktoré sú nevyhnutné na to, aby mu bolo Dielo dodané treťou stranou (vrátane nákladov na obstaranie Diela). Ak bude zľava z ceny za Dielo uplatnená Objednávateľom ešte pred vystavením faktúry za dodané Dielo, ku ktorému sa zľava z ceny bude vzťahovať, Zhotoviteľ je povinný fakturovanú cenu znížiť o sumu zľavy. Ak k uplatneniu zľavy z ceny dôjde až po vystavení faktúry za dodané Dielo, Zhotoviteľ je povinný vystaviť Objednávateľovi faktúru (dobropis) na opravu základu DPH v zmysle platných právnych predpisov (ak sú aplikovateľné). Zhotoviteľ je povinný vystaviť a doručiť opravnú faktúru (dobropis) najneskôr do 15 dní odo dňa, kedy bola zľava z ceny aplikovaná podľa vyššie určených podmienok. Na doručenie opravnej faktúry (dobropisu) sa inak vzťahujú ustanovenia tejto Zmluvy o náležitostiach a doručovaní faktúr.

d) Bez ohľadu na body a) až c) vyššie, ak má Dielo vady, je Objednávateľ vždy oprávnený od tejto Zmluvy odstúpiť , pričom nie je povinný uplatniť pred odstúpením od Zmluvy žiaden z nárokov podľa bodov a) až c) vyššie. Voľba medzi nárokmi prislúcha Objednávateľovi.

4.7. Zhotoviteľ’ nezodpovedá za vady, ktoré boli spôsobené použitím podkladov prevzatých od Objednávateľa:

1. ak Zhotoviteľ’ ani pri vynaložení všetkej odbornej starostlivosti a úsilia nemohol zistiť ich nevhodnosť alebo
2. ak na ich nevhodnosť preukázateľne písomne upozornil Objednávateľa a Objednávateľ na ich použití napriek tomu trval.

**Čl. 5**

**CENA ZA DIELO A PLATOBNÉ PODMIENKY**

* 1. Cena bola Zmluvnými stranami dohodnutá v súlade so Zákonom o cenách a v súlade s cenovou ponukou Zhotoviteľa vo Verejnom obstarávaní, ktorá tvorí prílohu č. 1 Zmluvy, vo výške: .................€ (slovom: ................ ) s DPH (ďalej len ako „**Cena**“).

V Cene sú zahrnuté akékoľvek a všetky náklady Zhotoviteľa na vykonanie Diela, ktoré podľa Zmluvy a/alebo obchodných zvyklostí a/alebo odvetvovej praxe súvisia s vykonaním Diela, ako aj náklady, ktoré má alebo by mal Zhotoviteľ vynaložiť na to, aby bolo Dielo vykonané riadne a včas, ako aj ďalšie náklady Zhotoviteľa na plnenie zmluvných povinností v tejto Zmluve spomenutých alebo ňou predpokladaných, ako aj náklady súvisiace s vykonávaním Diela, ktoré Zmluva výslovne nespomína, ale ktoré Zhotoviteľ vynaloží v súvislosti s uzatvorením Zmluvy alebo po jej uzatvorení, vrátane nákladov, ktoré v čase jej uzatvorenia Zhotoviteľ nepredvídal, ale sú podľa okolností potrebné na riadne a včasné vykonanie Diela. V Cene je zahrnutá aj odmena za poskytnutie licencie podľa čl. 3 ods. 3.9 tejto Zmluvy, ak sa naplnia podmienky uvedené v tomto ustanovení Zmluvy. Zhotoviteľ potvrdzuje, že odmena zodpovedá zmluvne dohodnutým spôsobom použitia Diela, zodpovedá očakávanému ekonomickému zhodnoteniu Diela, je jednoznačne proporcionálna k tvorivému podielu fyzických osôb, ktoré sa tvorivo podieľali na Diele (autorov), zodpovedá dohodnutému rozsahu, účelu a času použitia Diela a je uhrádzaná ako jednorazová.

* 1. Nárok na úhradu Ceny vznikne Objednávateľovi po dodaní Diela Objednávateľovi. Podkladom pre úhradu Ceny je faktúra vystavená Zhotoviteľom a doručená elektronicky na adresu elektronickej pošty Objednávateľa: faktury@bbsk.sk. Informáciu o odoslaní faktúry, vrátane kópie faktúry a jej príloh, zašle Zhotoviteľ vždy aj na adresu kontaktnej osoby Objednávateľa uvedenej v záhlaví Zmluvy.
	2. Každá faktúra musí obsahovať aspoň 14-dňovú lehotu splatnosti. Lehota splatnosti faktúry začne plynúť dňom nasledujúcim po doručení faktúry Objednávateľovi. Ak posledný deň lehoty splatnosti faktúry pripadne na sobotu, nedeľu alebo iný deň pracovného pokoja, faktúra bude splatná v najbližší nasledujúci pracovný deň.
	3. Každá faktúra musí obsahovať všetky náležitosti účtovného/daňového dokladu podľa § 10 zákona č. 431/2002 Z. z. o účtovníctve v znení neskorších predpisov a § 74 zákona č. 222/2004 Z. z. o dani z pridanej hodnoty v znení neskorších predpisov a musí spĺňať všetky požiadavky na elektronickú formu faktúry, najmä požiadavku vierohodnosti, neporušenosti obsahu a čitateľnosti. Okrem údajov určených v zmysle právnych predpisov musí každá faktúra obsahovať (i) číslo tejto Zmluvy pridelené Objednávateľom; (ii) označenie Zmluvných strán, (iii) deň vystavenia faktúry; (iv) lehotu splatnosti faktúry podľa Zmluvy; (v) Cenu, (vi) označenie peňažného ústavu a číslo účtu Zhotoviteľa; (vii) podpis osoby oprávnenej vystaviť faktúru za Zhotoviteľa. Prílohou faktúry musí byť preberací protokol s náležitosťami a prílohami v zmysle čl. III ods. 3.5 tejto Zmluvy.
	4. Ak budú v doručenej faktúre uvedené nesprávne údaje alebo nebude obsahovať a spĺňať všetky právnymi predpismi predpísané alebo Zmluvou dohodnuté náležitosti a podmienky, alebo k nej nebudú pripojené všetky prílohy požadované Zmluvou, je to dôvod na odmietnutie faktúry a jej vrátenie na prepracovanie; v takom prípade sa rozumie, že Objednávateľ nie je v omeškaní s úhradou faktúry. Vo vrátenej faktúre vyznačí Objednávateľ dôvod jej vrátenia. V takom prípade lehota splatnosti začne plynúť až po dni doručenia opravenej faktúry Objednávateľovi na to určenú adresu elektronickej pošty v zmysle Zmluvy.

5.6 Objednávateľ neposkytne Zhotoviteľovi žiadne preddavky.

5.7 Objednávateľ uskutoční platby na úhradu Ceny bezhotovostným prevodom v prospech bankového účtu Zhotoviteľa uvedeného v záhlaví Zmluvy.

5.8 Za deň splnenia peňažného záväzku Objednávateľa sa považuje deň pripísania dlžnej sumy z účtu Objednávateľa na účet Zhotoviteľa. Ak Zhotoviteľ zmení účet uvedený v Zmluve a postupom súladným so Zmluvou nevyrozumie Objednávateľa o zmene účtu, alebo ak sú v záhlaví Zmluvy uvedené nesprávne alebo neúplné údaje týkajúce sa banky alebo bankového účtu, faktúra sa považuje za uhradenú dňom odpísania dlžnej sumy z účtu Objednávateľa bez ohľadu na to, či bude dlžná suma skutočne pripísaná na účet Zhotoviteľa.

**Čl. 6**

**ZODPOVEDNOSŤ A ZMLUVNÉ POKUTY**

* 1. Zhotoviteľ zodpovedá Objednávateľovi za škody, ktoré spôsobí Objednávateľovi porušením svojich zákonných alebo zmluvných povinností alebo svojou činnosťou pri plnení Zmluvy.
	2. Uplatnením nárokov z vád Diela nie sú dotknuté nároky Objednávateľa na náhradu škody alebo na odstúpenie od Zmluvy.
	3. V prípade, ak Zhotoviteľ poruší povinnosť riadne a včas odstrániť reklamované vady Diela podľa čl. 4 ods. 4.6 Zmluvy, má Objednávateľ právo uplatniť si voči Zhotoviteľovi zmluvnú pokutu vo výške 0,5 % z Ceny za každý i začatý deň omeškania, a to aj opakovane, a Zhotoviteľ sa zaväzuje takto uplatnenú zmluvnú pokutu uhradiť.
	4. V prípade omeškania s vykonaním a odovzdaním Diela podľa tejto Zmluvy, má Objednávateľ právo uplatniť si voči Zhotoviteľovi zmluvnú pokutu vo výške 0,05 % z Ceny za každý i začatý deň omeškania, a to aj opakovane, a Zhotoviteľ sa zaväzuje takto uplatnenú zmluvnú pokutu uhradiť.
	5. Ak má Dielo vady, pre ktoré Kupujúci počas záručnej doby nebude môcť Dielo riadne a v celom rozsahu užívať, má Objednávateľ právo uplatniť si voči Zhotoviteľovi zmluvnú pokutu vo výške 0,5 % z Ceny za každý deň, počas ktorého Dielo v zmysle tohto ustanovenia Zmluvy nemohol užívať, a to až do dňa odstránenia vady potvrdeného písomne oboma Zmluvnými stranami, a Zhotoviteľ sa zaväzuje takto uplatnenú zmluvnú pokutu uhradiť.
	6. V prípade porušenia ktorejkoľvek z povinností týkajúcej sa subdodávateľov alebo ich zmeny zo strany Zhotoviteľa v zmysle čl. 7 Zmluvy má Objednávateľ právo uplatniť si voči Zhotoviteľovi zmluvnú pokutu vo výške 20 % z Ceny bez DPH, za každé jednotlivé porušenie, a to aj opakovane, a Zhotoviteľ sa zaväzuje takto uplatnenú zmluvnú pokutu uhradiť.
	7. V prípade porušenia ktorejkoľvek z povinností Zhotoviteľa podľa čl. 8 Zmluvy má Objednávateľ právo uplatniť si voči Zhotoviteľovi zmluvnú pokutu vo výške 5 % z Ceny bez DPH za každé jednotlivé porušenie, a to aj opakovane, a Zhotoviteľ sa zaväzuje takto uplatnenú zmluvnú pokutu uhradiť.
	8. Ak Zhotoviteľ poruší zákaz podľa čl. 10 ods. 10.6 tejto Zmluvy, má Objednávateľ právo uplatniť si voči Zhotoviteľovi zmluvnú pokutu vo výške 100 % z finančného objemu postúpenej, založenej alebo odpredanej pohľadávky; finančným objemom sa rozumie celková hodnota istiny vrátane hodnoty príslušenstva pohľadávky k dátumu postúpenia alebo odpredaja alebo inej dispozície s pohľadávkou alebo, ak uzatvoril Zhotoviteľ zmluvu o prevode práv a povinností k Zmluve ako celku, má Objednávateľ právo uplatniť si voči Zhotoviteľovi zmluvnú pokutu vo výške Ceny bez DPH.
	9. Zmluvné pokuty uplatnené podľa tejto Zmluvy sú splatné v lehote 7 dní odo dňa doručenia písomnej výzvy Objednávateľa na zaplatenie zmluvnej pokuty.
	10. Zmluvné strany vyhlasujú, že považujú dohodnuté výšky zmluvnej pokuty podľa tohto článku Zmluvy za primeranú vzhľadom na charakter a povahu zmluvnou pokutou zabezpečovaných povinností Zhotoviteľa, pričom zaplatenie zmluvnej pokuty Zhotoviteľa nezbavuje povinností podľa Zmluvy.
	11. Zmluvné pokuty dohodnuté v tejto Zmluve nepredstavujú paušalizovanú náhradu škody za porušenie povinností, ktorých splnenie je zabezpečené nárokom na zaplatenie zmluvnej pokuty. Uplatnením alebo zaplatením zmluvnej pokuty nie je dotknuté právo Objednávateľa na odstúpenie od Zmluvy, úroky z omeškania a na náhradu vzniknutej škody; uplatnená zmluvná pokuta nie je započítateľná voči nároku Objednávateľa na náhradu škody, t. j. Objednávateľ je oprávnený si uplatňovať nárok na náhradu škody v celom jej rozsahu bez ohľadu na uplatnenie/úhradu zmluvnej pokuty. Odstúpením od Zmluvy alebo úhradou uplatnenej škody nezaniká nárok na úhradu zmluvnej pokuty.
	12. V prípade omeškania Objednávateľa s úhradou Ceny si môže Zhotoviteľ uplatniť úrok z omeškania vo výške 0,02 % z Ceny za každý aj začatý kalendárny deň omeškania.
	13. V súvislosti s plnením Zmluvy Zmluvné strany predvídajú, že Objednávateľ nemôže spôsobiť Zhotoviteľovi akúkoľvek škodu inú, než škodu vzniknutú omeškaním sa s úhradou Ceny, resp. jej príslušnej časti, a prípadná výška zodpovednosti Objednávateľa za škodu podľa tejto Zmluvy je v súvislosti s § 379 Obchodného zákonníka limitovaná úrokmi z omeškania, na ktoré je Zhotoviteľ oprávnený v zmysle čl. 6 ods. 6.11 tejto Zmluvy.

**Čl. 7**

**VYUŽITIE SUBDODÁVATEĽOV**

* 1. Zhotoviteľ predkladá v prílohe č. 2 tejto Zmluvy zoznam všetkých svojich subdodávateľov s uvedením ich identifikačných údajov, predmetu subdodávky a údajov o osobe oprávnenej konať za každého subdodávateľa v rozsahu meno a priezvisko, adresa pobytu, dátum narodenia. Zhotoviteľ ku každému subdodávateľovi zároveň predkladá dôkaz o oprávnení na príslušné plnenie predmetu zákazky podľa § 32 ods. 1 písm. e) ZVO a dôkaz o zápise do registra partnerov verejného sektora, ak zákon pre takéhoto subdodávateľa tento zápis vyžaduje. Až do splnenia všetkých záväzkov vyplývajúcich z tejto Zmluvy je Zhotoviteľ povinný oznámiť Objednávateľovi akúkoľvek zmenu údajov o subdodávateľovi.
	2. Zhotoviteľ je oprávnený kedykoľvek počas trvania tejto Zmluvy vymeniť ktoréhokoľvek subdodávateľa, a to za predpokladu, že nový subdodávateľ disponuje oprávnením na príslušné plnenie Zmluvy podľa § 32 ods. 1 písm. e) ZVO, ako aj spĺňa povinnosť zápisu do registra partnerov verejného sektora, ak zákon pre takéhoto subdodávateľa tento zápis vyžaduje. Najneskôr 7 dní pred prijatím subdodávky od nového subdodávateľa, alebo od uzavretia zmluvného vzťahu s novým subdodávateľom (podľa toho, ktorá udalosť nastane skôr), je Zhotoviteľ povinný oznámiť Objednávateľovi (identifikačné) údaje o novom subdodávateľovi a o osobe oprávnenej konať za nového subdodávateľa v rozsahu meno a priezvisko, adresa pobytu, dátum narodenia a zároveň predložiť Objednávateľovi doklad preukazujúci, že nový subdodávateľ spĺňa podmienku účasti osobného postavenia podľa § 32 ods. 1 písm. e) ZVO pre daný predmet subdodávky. Až do splnenia všetkých záväzkov vyplývajúcich z tejto Zmluvy je Zhotoviteľ povinný oznámiť Objednávateľovi akúkoľvek zmenu údajov o novom subdodávateľovi.
	3. Objednávateľ je oprávnený subdodávateľa odmietnuť z dôvodu akejkoľvek pochybnosti o schopnosti riadneho plnenia Zmluvy; odmietnutie sa Zhotoviteľ zaväzuje bez výhrad rešpektovať.
	4. Povinnosti uvedené v bodoch 7.1. a 7.2. tohto článku Zmluvy nie je Zhotoviteľ povinný plniť v prípade subdodávateľov, ktorí mu dodávajú tovary.
	5. Pokiaľ Zhotoviteľ v procese verejného obstarávania uviedol na preukázanie splnenia akejkoľvek kvalifikácie konkrétnu fyzickú osobu (ďalej len „**Expert**“), je povinný zabezpečiť, aby v tomu zodpovedajúcom rozsahu vykonával príslušné činnosti tento Expert a v prípade nemožnosti vykonávania činnosti týmto Expertom je Zhotoviteľ povinný zabezpečiť nahradenie Experta inou osobou s prinajmenšom rovnakou kvalifikáciu, o čom bezodkladne písomne upovedomí Objednávateľa aj s preukázaním kvalifikácie Experta. Takúto náhradnú osobu je Objednávateľ z dôvodov nedostatočnej kvalifikácie oprávnený do 10 dní od oznámenia odmietnuť a Zhotoviteľ je za rovnakých podmienok povinný nahradiť osobu Experta. V súvislosti s plnením tejto Zmluvy a všetkými činnosťami sa Zhotoviteľ zaväzuje postupovať v striktnom súlade s  § 34 ods. 3 ZVO a  § 41 ods. 1 písm. b) ZVO a je povinný zabezpečiť, aby všetci subdodávatelia a Experti spĺňali podmienky v zmysle predmetných ustanovení a tieto dodržiavali počas celého trvania Zmluvy.

**Čl. 8**

**REGISTER PARTNEROV VEREJNÉHO SEKTORA**

* 1. Zhotoviteľ sa zaväzuje byť riadne zapísaný v registri partnerov verejného sektora po dobu trvania tejto Zmluvy, ak mu taká povinnosť vyplýva zo zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len ako „**Zákon o RPVS**“). Zhotoviteľ sa zaväzuje zabezpečiť, aby jeho subdodávatelia v zmysle § 2 ods. 1 písm. a) bod 7 Zákona o RPVS boli riadne zapísaní v registri partnerov verejného sektora po dobu trvania subdodávateľskej zmluvy, ak im taká povinnosť vyplýva zo Zákona o RPVS. Zhotoviteľ je povinný na požiadanie Objednávateľa predložiť všetky zmluvy so svojimi subdodávateľmi.
	2. V prípade, ak nie je splnená povinnosť podľa § 11 ods. 2 Zákona o RPVS, alebo ak je Zhotoviteľ v omeškaní so splnením povinnosti podľa § 10 ods. 2 tretej vety citovaného zákona, nie je Objednávateľ v omeškaní, ak z tohto dôvodu neplní, čo mu ukladá táto Zmluva. Objednávateľ je oprávnený odstúpiť od Zmluvy z dôvodov podľa § 15 ods. 1 Zákona o RPVS.

**Čl. 9**

**UKONČENIE ZMLUVY**

* 1. Táto Zmluva zanikne splnením záväzkov Zmluvných strán uvedených v Zmluve. Zmluvu je taktiež možné ukončiť písomnou dohodou Zmluvných strán alebo písomným odstúpením od Zmluvy.
	2. V prípade zániku Zmluvy dohodou Zmluvných strán, táto zaniká dňom uvedeným v tejto dohode. V dohode sa upravia aj vzájomné nároky Zmluvných strán vzniknuté z plnenia zmluvných povinností alebo z ich porušenia ku dňu zániku Zmluvy dohodou.
	3. Objednávateľ je oprávnený od tejto Zmluvy odstúpiť:
1. ak Zhotoviteľ poruší akúkoľvek povinnosť vyplývajúcu mu z tejto Zmluvy, zo súťažných podkladov, alebo zo všeobecne záväzných právnych predpisov a k splneniu predmetných povinností a k odstráneniu následkov protiprávneho konania nedôjde ani v dodatočnej lehote stanovenej v písomnej výzve Objednávateľa,
2. ak je Zhotoviteľ v omeškaní s vykonaním Diela o viac než 30 (tridsať) dní, pričom takéto omeškanie Zhotoviteľa sa na účely Zmluvy považuje za jej podstatné porušenie,
3. ak Zhotoviteľ stratí kvalifikáciu na vykonanie Diela podľa Zmluvy (stratou kvalifikácie sa rozumie najmä, nie však výlučne, prerušenie alebo strata príslušného podnikateľského oprávnenia Zhotoviteľa alebo strata Experta bez jeho nahradenia Zmluvou predpísaným spôsobom alebo porušenie záväzku Zhotoviteľa podľa čl. 2 ods. 2.6 Zmluvy), pričom strata kvalifikácie sa na účely Zmluvy považuje za jej podstatné porušenie,
4. v prípade iného podstatného porušenia Zmluvy Zhotoviteľom, za ktoré sa považujú prípady porušenia povinností Zhotoviteľa podľa čl. 4 ods. 4.6 písm. d) Zmluvy, čl. 7 alebo čl. 8 Zmluvy a čl. 10 ods. 10.6 alebo 10.7 Zmluvy;
5. z dôvodu porušenia iných zmluvných alebo zákonných povinností Zhotoviteľa, než sú vyhradené v písm. a) až d) tohto odseku tohto článku Zmluvy (napr. opakované nedodržiavanie pokynov, a pod.). Porušenie takýchto iných povinností sa považuje za nepodstatné porušenie Zmluvy a Objednávateľ má povinnosť poskytnúť Zhotoviteľovi dodatočnú, aspoň 5-dňovú lehotu na nápravu, ktorá musí márne uplynúť skôr, než Objednávateľ uplatní právo na odstúpenie od Zmluvy.
	1. Odstúpenie od Zmluvy musí mať písomnú formu a musí byť druhej Zmluvnej strane doručené. Účinky odstúpenia nastávajú odo dňa doručenia oznámenia o odstúpení druhej Zmluvnej strane.
	2. V prípade odstúpenia od Zmluvy vykoná Zhotoviteľ bezodkladne nevyhnutné opatrenia na okamžité a riadne ukončenie vykonávania Diela tak, aby Objednávateľovi nevznikla žiadna škoda.
	3. Ak pri odstúpení nastane situácia, že už časť plnenia podľa tejto Zmluvy bola Zmluvnými stranami vykonaná, to, čo sa už nedá vrátiť, si Zmluvné strany započítajú a dohodou sa vysporiadajú.

**Čl. 10**

**ZÁVEREČNÉ USTANOVENIA**

10.1. Táto Zmluva nadobúda platnosť dňom jej podpisu obidvomi zmluvnými stranami a účinnosť dňom nasledujúcim po dni zverejnenia Zmluvy v Centrálnom registri zmlúv /www.crz.gov.sk/, v súlade s ustanovením § 47a ods. 1 zákona č. 40/1964 Zb. Občiansky zákonník v znení neskorších predpisov v spojení s § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

10.2. Túto Zmluvu možno meniť a dopĺňať len očíslovanými písomnými dodatkami podpísanými oprávnenými zástupcami Zmluvných strán. Zmluvné strany sa však výslovne dohodli, že na zmenu akýchkoľvek údajov iných než je IČO Zmluvnej strany týkajúcich sa Zmluvných strán uvedených v záhlaví Zmluvy (ak ich dôsledkom nebude zmena v osobe dotknutej Zmluvnej strany) alebo kontaktných osôb Zmluvných strán alebo ich údajov, postačuje jednostranné písomné oznámenie doručené druhej Zmluvnej strane a takáto zmena nevyžaduje prijatie dodatku k Zmluve; účinky takejto zmeny nastanú dňom doručenia oznámenia druhej Zmluvnej strane.

10.3. Zmluva je vypracovaná v štyroch vyhotoveniach, pre každú Zmluvnú stranu dve vyhotovenia.

10.4. Komunikácia Zmluvných strán sa bude uskutočňovať v slovenskom jazyku. Komunikácia zmluvných strán a úkony touto Zmluvou predpokladané, vrátane Reklamácií, musia mať písomnú formu, a to aj v prípadoch, ak osobitné ustanovenia tejto Zmluvy písomnú formu výslovne neuvádzajú.

10.5. V prípade, ak bude podľa tejto Zmluvy potrebné doručovať druhej Zmluvnej strane akúkoľvek písomnosť, doručuje sa táto písomnosť na adresu Zmluvnej strany uvedenú v úvode Zmluvy, dokiaľ nie je zmena adresy písomne oznámená druhej Zmluvnej strane. Písomnosť sa bude považovať za doručenú dňom jej prevzatia adresátom – Zmluvnou stranou, alebo dňom, v ktorom Zmluvná strana odmietne osobne doručovanú alebo poštou doručovanú zásielku prevziať, alebo dňom, v ktorom pošta vráti doručovanú zásielku odosielajúcej Zmluvnej strane ako nevyžiadaná v odbernej (úložnej) lehote alebo s oznámením adresát neznámy, prípadne ako zásielku nedoručenú. V prípade elektronickej komunikácie sa dohoda Zmluvných strán uplatní obdobne.

10.6. Každá zo Zmluvných strán sa týmto výslovne zaväzuje, že neprevedie nijaké práva a povinnosti (záväzky) vyplývajúce z tejto Zmluvy, resp. jej časti na iný subjekt bez predchádzajúceho písomného súhlasu druhej Zmluvnej strany. V prípade porušenia tejto povinnosti jednou zo Zmluvných strán bude zmluva o prevode (postúpení) zmluvných záväzkov neplatná a zároveň druhá zmluvná strana bude oprávnená od tejto Zmluvy odstúpiť, a to s účinnosťou odstúpenia ku dňu, keď bolo písomné oznámenie o odstúpení od tejto Zmluvy doručené druhej Zmluvnej strane. Tým nie je dotknuté právo na náhradu škody.

* 1. Zmluvné strany sa týmto zaväzujú, že budú dodržiavať povinnosti uložené Nariadením Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov). Zmluvné strany sa zaväzujú, že citlivé informácie, alebo osobné údaje s ktorými sa oboznámia, nebudú okrem povinností vyplývajúcich zo všeobecne záväzných právnych predpisov nijako zverejňovať, ani ich akoukoľvek formou reprodukovať alebo podávať ich akýmkoľvek tretím neoprávneným osobám. Zmluvné strany sa zhodli, že ak by pri plnení tejto Zmluvy malo dochádzať k spracúvaniu osobných údajov zo strany ktorejkoľvek Zmluvnej strany ako sprostredkovateľom v mene druhej Zmluvnej strany ako ich prevádzkovateľa, Zmluvné strany uzatvoria pred začatím ich spracúvania dohodu o podmienkach spracovania osobných údajov.
	2. Všetky spory, ktoré vzniknú z tejto Zmluvy o dielo, budú predložené na rozhodnutie príslušnému súdu podľa zákona č. 160/2015 Z. z. Civilný sporový poriadok v znení neskorších predpisov.
	3. Vzájomné vzťahy Zmluvných strán, ktoré vznikli na základe tejto Zmluvy, ktoré v nej nie sú výslovne upravené, sa budú riadiť ustanoveniami Obchodného zákonníka a ostatnými aplikovateľnými všeobecne záväznými právnymi predpismi účinnými na území Slovenskej republiky.
	4. Ak niektoré ustanovenia Zmluvy nie sú celkom alebo z časti platné alebo účinné alebo neskôr stratia platnosť alebo účinnosť, nie je tým dotknutá platnosť alebo účinnosť ostatných ustanovení Zmluvy. Namiesto neplatných alebo neúčinných ustanovení a na vyplnenie medzier sa použije právna úprava, ktorá, pokiaľ je to právne možné, sa čo najviac približuje zmyslu a účelu tejto Zmluvy.
	5. Zmluva, jej interpretácia a vzťahy, ktoré vznikli na jej základe, sa riadia všeobecne záväznými právnymi predpismi účinnými na území Slovenskej republiky s tým, že Zmluvné strany sa dohodli, že použitie akéhokoľvek ustanovenia ktoréhokoľvek všeobecne záväzného právneho predpisu Slovenskej republiky, ktoré nie je kogentné, je výslovne vylúčené v rozsahu, v ktorom by jeho použitie mohlo meniť (či už úplne alebo čiastočne) význam, účel a/alebo interpretáciu ktoréhokoľvek ustanovenia Zmluvy a/alebo dokumentov vzniknutých na jej základe. Súčasťou Zmluvy nie sú všeobecné obchodné podmienky Zhotoviteľa ani akákoľvek ich časť, a to ani v prípade, ak by tieto Zhotoviteľ v procese verejného obstarávania akokoľvek použil, spomenul, alebo sa na ne odvolával. Na účely akejkoľvek interpretácie Zmluvy alebo interpretácie ktoréhokoľvek jej ustanovenia alebo otázky či sporu so Zmluvou súvisiacich sa preto rozumie, že takéto všeobecné podmienky Zhotoviteľa ani žiadna ich časť nie sú na právny vzťah založený touto Zmluvou aplikovateľné.
	6. Neoddeliteľnou súčasťou tejto Zmluvy sú:

Príloha č. 1 - Špecifikácia ceny z ponuky Zhotoviteľa

Príloha č. 2 - Zoznam subdodávateľov/čestné vyhlásenie že na predmet Zmluvy nebudú využití subdodávatelia

10.13 Zmluvné strany vyhlasujú, že majú spôsobilosť na právne úkony v plnom rozsahu a ich zmluvná voľnosť nie je žiadnym spôsobom obmedzená. Zmluvné strany ďalej vyhlasujú, že Zmluvu uzatvorili na základe ich skutočnej, slobodnej a vážnej vôle, ktorú prejavili určito a zrozumiteľne, Zmluvu uzatvorili dobromyseľne a v dobrej viere a neuzatvorili ju ani v omyle, ani pod nátlakom a ani v tiesni alebo za nápadne nevýhodných podmienok, Zmluvu si prečítali, obsahu Zmluvy porozumeli a na znak súhlasu s obsahom Zmluvy ju vlastnoručne podpísali.

V Banskej Bystrici, dňa .....................2023 V ..........................., dňa ...............2023

Objednávateľ: Zhotoviteľ:

............................................................ ................................................................

**Banskobystrický samosprávny kraj**

Mgr. Ondrej Lunter, predseda

Banskobystrického samosprávneho kraja